寄題徐郎中鄱陽高居望雲臺
作者：蘇頌
朝代：宋

paragraphs: 子牟在江海，心存魏闕下。
君居雖遠方，不忘朝廷者。
築室負郊郭，虛堂連廣厦。
浮梁江湖間，風物最蕭灑。
官罷得優閒，一到休車馬。
開軒命賓客，棋壺雜觴斝。
園亭助登覽，山川入騷雅。
霄漢不可跂，惓惓誰能捨。
目睇西北雲，丹成此傾瀉。
出還擁旌旟，歸復傲林野。
真得吏隠趣，豈累榮名假。
宦遊羈紲中，適意如君寡。